### Τα υλικά στη ζωή μας Β΄τάξης
Αρχική | Χρησιμοποιούμε τα πράγματα γύρω μας | Πώς αλλάζουν τα πράγματα γύρω μας; | Αγγίζουμε, γευόμαστε και μυρίζουμε | Πληροφορίες

Αγγίζουμε, γευόμαστε και μυρίζουμε

· γνωρίζουμε τις αισθήσεις της γεύσης, της αφής και της όσφρησης, και

· τον ρόλο τους στη ζωή μας.

Προτεινόμενη διάρκεια: 1 διδακτική ώρα

Τα μαθησιακά αποτελέσματα για τη συγκεκριμένη ενότητα είναι οι μαθητές/-τριες να αναγνωρίζουν τις αισθήσεις της γεύσης, της αφής και της όσφρησης και τον ρόλο τους στη ζωή τους.

Επιστημονικό κομμάτι

Τα παιδιά αρχίζουν να αντιλαμβάνονται και να κατανοούν τις αισθήσεις από τη βρεφική ηλικία, με τις πρώτες εμπειρίες των αισθητηριακών ερεθισμάτων να είναι ουσιώδεις για την ανάπτυξή τους (Bremner & Spence, 2017)[1]. Η όραση και η ακοή αναπτύσσονται ραγδαία κατά τους πρώτους έξι μήνες, ενώ οι άλλες αισθήσεις όπως η αφή, η γεύση και η όσφρηση είναι παρούσες από τη γέννηση και συνεχίζουν να εξελίσσονται (Bushnell & Boudreau, 1993)[2]. Μέχρι την ηλικία των 3-4 ετών, τα παιδιά αρχίζουν να έχουν μια πιο συνειδητή κατανόηση των αισθήσεών τους και να μπορούν να αναγνωρίζουν και να περιγράφουν διάφορα αισθητηριακά ερεθίσματα (Maurer & Mondloch, 2004)[3]. Οι εμπειρίες και η εκπαίδευση σε αυτό το στάδιο της ζωής παίζουν σημαντικό ρόλο στην ενίσχυση της αντίληψης των αισθήσεων και της ανάπτυξης των αισθητηριακών δεξιοτήτων.

Αρχικές εικόνες

Οι τρεις παραπάνω εικόνες συνδέονται με συγκεκριμένες αισθήσεις των μαθητών/-τριών. Έτσι η πρώτη εικόνα συνδέεται με τη γεύση, η μεσαία εικόνα με την αφή και η τελευταία εικόνα με την όσφρηση. Αυτές οι αισθήσεις θα μπορούσαν να αξιοποιηθούν για να αναγνωριστούν τα αντικείμενα αυτά ακόμα και από κάποιους που δεν μπορούν να τα δουν.

Ανάγνωση με την αφή

Η πρώτη εικόνα δείχνει πώς κάποιος/-α που δεν μπορεί να δει, μπορεί να «διαβάσει» ένα κείμενο με ανάγλυφα γράμματα σύμφωνα με το αλφάβητο Braille (Μπράιγ), αξιοποιώντας τη αφή του. Αυτό στοχεύει στην ευαισθητοποίηση των μαθητών/-τριών για όσους/-ες έχουν προβλήματα όρασης.

Το παιχνίδι της τυφλόμυγας

Η δεύτερη εικόνα μπορεί να δώσει την ευκαιρία στους/στις μαθητές/-τριες να παίξουν το παιχνίδι της τυφλόμυγας και έτσι να βιώσουν τη δυσκολία να μετακινηθεί κάποιος/-α όταν δεν μπορεί να δει αλλά και να αναγκαστούν να αξιοποιήσουν όλες τις άλλες αισθήσεις τους (ακοή, αφή, όσφρηση) για να αναπληρώσουν σε έναν βαθμό την έλλειψη της όρασής τους (βιωματικό παιχνίδι ενσυναίσθησης).

Ανακάλυψε τα κρυμμένα αντικείμενα

Η τρίτη εικόνα μπορεί να γίνει ένα διασκεδαστικό παιχνίδι ανάμεσα στις ομάδες παιδιών που θα συναγωνίζονται ποια θα ανακαλύψει τα περισσότερα αντικείμενα (βιωματικό παιχνίδι ενσυναίσθησης).

Στο τέλος όλοι/-ες οι μαθητές/-τριες συζητούν μεταξύ τους και παρουσιάζουν τα συναισθήματά τους όταν είχαν τα μάτια τους κλειστά.

Εικόνες από το ελληνικό αλφάβητο Braille (Μπράιγ) και τους αριθμούς στη γραφή Braille (Μπράιγ)

Οι τελευταίες εικόνες έχουν σκοπό να εξασκήσουν τους μαθητές/-τριες στην αναγνώριση και γραφή λέξεων και αριθμών στη γραφή Braille (Μπράιγ).

[1] Bremner, A. J., & Spence, C. (2017). The development of multisensory representations of the body and of the space around the body. Multisensory Research, 30(1), 7-36.

[2] Bushnell, E. W., & Boudreau, J. P. (1993). Motor development and the mind: The potential role of motor abilities as a determinant of aspects of perceptual development. Child Development, 64(4), 1005-1021.

[3] Maurer, D., & Mondloch, C. J. (2004). Neonatal synesthesia: A re-evaluation. Developmental Psychology, 40(3), 539-543.